ไทยติดเชื้อโควิดใหม่ 187 ราย ป่วยสะสม 13,687 คน ดับเพิ่ม 2 เป็นชายอังกฤษ-หญิงสมุทรสงคราม
ศบค.เผยไทยพบผู้ติดเชื้อโควิดใหม่ 187 ราย ดันยอดป่วยสะสม 13,687 คน ดับเพิ่มอีก 2 เป็นชายอังกฤษ-หญิงสมุทรสงคราม 
ศบค.เผยไทยพบผู้ติดเชื้อโควิดใหม่ 187 ราย ดันยอดป่วยสะสม 13,687 คน ดับเพิ่มอีก 2 เป็นชายอังกฤษ-หญิงสมุทรสงคราม
25 ม.ค. 2564

แพทย์หญิงอภิสมัย ศรีรังสรรค์ ผู้ช่วยโฆษกศูนย์บริหารสถานการณ์การแพร่ระบาดโรคติดเชื้อไวรัสโคโรนาสายพันธุ์ใหม่ (โควิด-19) หรือ ศบค. รายงานสถานการณ์การแพร่ระบาดของไวรัสโควิด-19 ในประเทศวันนี้ (25 ม.ค.64) ระบุพบผู้ป่วยยืนยันติดเชื้อรายใหม่ 187 ราย โดยเป็นผู้ติดเชื้อในประเทศ 177 ราย มาจากระบบเฝ้าระวังและระบบบริการฯ 61 ราย และจากการค้นหาเชิงรุกในชุมชน 116 ราย เป็นผู้ที่เดินทางมาจากต่างประเทศ และเข้าสถานกักกันที่รัฐจัดให้ (State Quiarantine) 10 ราย
ทั้งนี้ ส่งผลให้จำนวนผู้ป่วยยืนยันสะสมในประเทศ ล่าสุดเพิ่มขึ้นเป็น 13,687 ราย แบ่งเป็นการติดเชื้อในประเทศ 11,313 ราย จากการตรวจคัดกรองเชิงรุก 4,684 ราย และเป็นผู้เดินทางมาจากต่างประเทศ 2,374 ราย อยู่ในสถานที่กักกันที่รัฐจัดให้ 1,777 ราย รักษาหายป่วยเพิ่ม 95 ราย รักษาหายแล้วรวม 10,662 ราย ยังรักษาอยู่ 2,950 ราย ขณะที่มีรายงานผู้เสียชีวิตเพิ่ม 2 ราย ทำให้จำนวนผู้เสียชีวิตสะสมคงขยับขึ้นไปอยู่ที่ 75 ราย
สำหรับผู้เสียชีวิตรายแรกเป็นชายชาวสหราชอาณาจักร อายุ 61 ปี เดินทางมาจากอังกฤษถึงประเทศไทยในวันที่ 25 ธ.ค.63 จากนั้นเข้าพักในสถานกักกันที่รัฐที่ จ.ชลบุรี ต่อมาวันที่ 28 ธ.ค.63 มีอาการปวดกล้ามเนื้อ และยืนยันติดเชื้อในวันที่ 29 ธ.ค.63 จากนั้นวันที่ 30 ธ.ค.63 มีอาการเหนื่อยหอบมากขึ้นแต่ปฏิเสธการใช้ท่อช่วยหายใจ แต่อาการแย่ลงจนต้องใส่ท่อช่วยหายใจวันที่ 5 ม.ค.64 และเสียชีวิตในวันที่ 24 ม.ค.64
รายที่ 2 เป็นหญิงไทย 56 ปี ชาวสมุทรสงคราม มีโรคหลอดเลือดสมองและไม่ได้มีประวัติสัมผัสพื้นที่เสี่ยง เพราะใช้ชีวิตที่บ้านตลอดเวลา แต่สามีมีประวัติสัมผัสคนส่งปลาในตลาดที่สมุทรสาคร โดยวันที่ 21 ม.ค.64 เริ่มมีอาการแน่นหน้าอกหายใจเหนื่อยหอบ แพทย์เตรียมใส่ท่อ แต่หัวใจหยุดเต้นก่อนจึงทำการกู้ขีพ แต่ผู้ป่วยไม่ตอบสนองการรักษา และเสียชีวิตในโรงพยาบาลในวันที่ 21 ม.ค.และ ทีมแพทย์สงสัยประวัติการสัมผัส จึงทำการตรวจและผลออกมาวันที่ 24 ม.ค.64 ยืนยันการติดเชื้อ